**Upute za MR dojki**

**Priprema pacijenta** za MR pretrage dojki podrazumijeva da pacijenti dođu u udobnoj i praktičnoj odjeći koju lako mogu skinuti za realizaciju pretrage te da grudnjak i ostale predmete kao što su nakit, novac, metali te ostale stvari ostave u prostoru namijenjenom presvlačenju. Potrebno ukloniti slušna pomagala kao i zubne proteze. Na pretragu obavezno ponijeti uputnicu, narudžbenicu, nalaz liječnika koji traži pretragu, RTG snimke i nalaze, MSCT snimke i nalaze, UZV nalaze i snimke, nalaze prethodno učinjenih mamografija te nalaze pregleda radiologa ukoliko su prethodno učinjeni, a vezani su direktno uz traženu pretragu. Ukoliko je pretraga planirana uz primjenu radiološkog kontrastnog sredstva, obavezno ponijeti nalaz ureje i kreatinina iz krvi ne stariji od 30 dana (bitno zbog procjene bubrežne funkcije).

Osobe koje ne smiju na MR su pacijenti s ugrađenim elektrostimulatorom (koji nisu kompatibilni s MR uređajem), kohleranim implantatima, inzulinskim pumpama, cerebralnim aneurizmalnim klipsama ili predmetima od feromagnetnih materijala.

**Što očekivati od pretrage?**

**MR pretrage** izvode se na modernim MR uređajima snage 1,5 i 3 T. Radi se o pretrazi koja podrazumijeva primjenu magnetnog polja za stvaranje slike. MR dojke je pretraga kojom se dobija najdetaljniji slikovni materijal žljezdanog parenhima dojke, patoloških promjena dojke i svih drugih struktura dojke koje su ovom metodom jasnije i detaljnije od drugih metoda snimanja. MR dojke koristi se dijagnosticiranje promjena u dojci, uključujući: skrining za žene s visokim rizikom za rak dojke, pregled dojke gustoga žljezdanog parenhima, procjenu proširenosti karcinoma, razrješavanje nejasnih patoloških lezija u dojci, procjenu stanja implantata u grudima te procjenu rupture implantata. Pretraga se izvodi u ležećem položaju, cijeli postupak s pripremom pacijenta i snimanjem traje u prosjeku 30-ak minuta. Ukoliko postoji potreba, pacijentu se aplicira i kontrastno sredstvo intravenski te se učine i postkontrastni MR prikazi. Liječnik izdaje nalaz u pisanoj formi, isti ili sljedeći dan za bolničke, a u roku nekoliko dana za ambulantne pacijente. Pisani nalaz može se preuzeti na recepciji Kliničkog zavoda za radiologiju svakim radnim danom od **07:30 do 17:00h**.

Pacijent se s pisanim nalazom radiologa javlja na kontrolu kod liječnika koji je preporučio MR pregled.

Ukoliko radiolog preporučuje daljnju radiološku pretragu (scintigrafija, PET CT, MSCT), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**